Vrou, dogter in huis oorvalArgieffoto ŉ Vrou en haar dogter is Dinsdag in die vroeë oggendure in hul huis in die Oos-Kaap oorval en beroof. Sers. Majola Nkohli, polisiewoordvoerder, het gesê die slagoffers is teen 01:00 deur drie mans wat klapmusse aangehad het in hul huis in Ploverstraat in Gamtoos, Thornhill, oorval. “Die mans was met skroewedraaiers en ŉ panga gewapen. Hulle het gedreig om die slagoffers dood te maak en aangedring op waardevolle besittings.” Die verdagtes het te voet gevlug met ŉ bedrag geld, juweliersware, skootrekenaars en ander elektriese ware. Die slagoffers het geringe skraapmerke opgedoen en is deur paramedici op die toneel behandel. Die Kings William’s Town-polisie ondersoek ŉ saak van huisroof. Niemand is nog in verband met die voorval in hegtenis geneem nie. Die polisie het ŉ beroep op mense gedoen om Crime Stop by 0860 010 111 te bel as hulle enige inligting oor die voorval het.